Diari Oficial de la Generalitat Valenciana


Sumari del DOGV 7298, del 18-06-2014 (2014/5620)

ORDE 13/2014, de 12 de juny, de la Conselleria de Benestar Social, per la qual es convoquen i aproven les bases de convocatòria dels Premis del Major de la Comunitat Valenciana per a l'any 2014.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/06/12/13/dof/vci/html**

### Dades del document

Número de DOGV
:   7298

Data del DOGV
:   18-06-2014

Secció del DOGV
:   I. DISPOSICIONS GENERALS

Número del document
:   2014/5620


Data del document
:   12-06-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * tercera edat
    * legislació
    * distinció honorífica

ORDE 13/2014, de 12 de juny, de la Conselleria de Benestar Social, per la qual es convoquen i aproven les bases de convocatòria dels Premis del Major de la Comunitat Valenciana per a l'any 2014. [2014/5620]  
PREÀMBUL  
  
La Comunitat Valenciana ha assumit, amb caràcter d'exclusives, les competències en matèria de servicis socials, d'acord amb el que disposa l'article 148.1.20 de la Constitució espanyola, junt amb el 49.1.24 i 27 i el 49.1.3. de l'Estatut d'Autonomia de la Comunitat Valenciana.  
  
L'article 10, apartat 3, de l'Estatut d'Autonomia de la Comunitat Valenciana, establix que l'actuació de la Generalitat se centrarà primordialment, entre altres àmbits, en la participació i protecció de les persones majors.  
Per a aconseguir el màxim nivell possible de benestar i possibilitar la integració social del col·lectiu de persones majors cal fer visible la seua participació en la vida social, política, econòmica i cultural, ja que fan una aportació a la comunitat tan útil i valuosa. Entre les diverses actuacions que porta a terme al llarg de l'any la Conselleria de Benestar Social per a la celebració del dia 1 d'octubre de 2014, Dia Internacional del Major, destaca la creació dels Premis del Major de la Comunitat Valenciana, que tenen com a finalitat distingir la labor desenrotllada per persones físiques o jurídiques, entitats, associacions o professionals que hagen destacat en pro de la integració dels nostres majors en les àrees social, sanitària i cultural.  
Per tot el que antecedix, d'acord amb el que establix l'article 28.e de la Llei 5/1983, de 30 de desembre, del Consell, i una vegada complits els tràmits que establix l'article 12 del Decret 96/1998, de 6 de juliol, del Consell, i emés l'informe preceptiu de l'Advocacia General de la Generalitat,  
  
ORDENE  
  
Article 1. Objecte  
1. Esta orde té per objecte convocar els Premis del Major de la Comunitat Valenciana per a l'any 2014, que es regiran per les bases específiques que inclou l'annex d'esta orde.  
2. El termini per a la presentació de les candidatures quedarà obert des de l'endemà de la publicació d'esta orde en el Diari Oficial de la Comunitat Valenciana i finalitzarà el dia 1 de setembre de 2014.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà del dia que es publique en el Diari Oficial de la Comunitat Valenciana.  
  
València, 12 de juny de 2014  
  
La consellera de Benestar Social,  
ASUNCIÓN SÁNCHEZ ZAPLANA.  
  
  
ANNEX  
  
Base primera. Finalitat  
Els Premis del Major de la Comunitat Valenciana per a l'any 2014 tenen com a finalitat reconéixer i distingir públicament la labor de les persones físiques, institucions, entitats socials i la resta de persones jurídiques de caràcter públic o privat que s'hagen distingit per la seua labor a favor de la integració de les persones majors.  
  
Base segona. Modalitats  
1. Els Premis del Major de la Comunitat Valenciana tindran les modalitats següents:  
a) Tres premis individuals a les persones majors de l'any, en reconeixement de les que s'hagen distingit de forma eminent en qualsevol àmbit de la vida social, cultural, política, laboral o econòmica.  
A estos efectes, s'entendrà per major la persona que tinga 65 o més anys d'edat en la data de la publicació d'esta orde.  
b) Un premi al col·lectiu o persona física o jurídica que haja destacat per la seua labor de foment i sensibilització en pro de la integració de les persones majors a l'àmbit autonòmic de la Comunitat Valenciana.  
  
c) Un premi al col·lectiu o persona física o jurídica que haja destacat per la seua labor de foment i sensibilització en pro de la integració de les persones majors a l'àmbit local de la Comunitat Valenciana.  
2. Els mèrits que cal considerar de les persones candidates als Premis del Major de la Comunitat Valenciana seran els obtinguts fins a la data de publicació d'esta orde en el Diari Oficial de Comunitat Valenciana (DOCV).  
  
Base tercera. Proposició de candidatures  
1. Les candidatures per a obtindre els premis convocats per a les modalitats recollides en els apartats a i b del punt primer de la base segona seran proposades per les entitats públiques o privades que tinguen l'àmbit d'actuació relacionat amb l'atenció i promoció de les persones majors. Per a la modalitat recollida en l'apartat c del punt primer de la base tercera, els candidats seran proposats per les entitats locals de la Comunitat Valenciana. En els tres supòsits hauran de remetre's les candidatures en un sobre tancat al titular de la Presidència del jurat.  
  
2. Les propostes hauran d'incloure els valors i mèrits de cada candidatura, de manera que en permeten la valoració adequada pel jurat, i no podran excedir dos candidatures per a cada una de les modalitats establides.  
3. La participació en esta convocatòria suposa l'acceptació total de les bases reguladores.  
  
Base quarta. Jurat  
1. Les candidatures seran valorades i seleccionades per un jurat que estarà compost per les persones titulars dels òrgans següents:  
  
a) Presidència: la persona titular de la Conselleria de Benestar Social, o aquella altra en qui delegue. En cas de vacant, absència o malaltia, la Presidència serà exercida per la Vicepresidència.  
b) Vicepresidència: la persona titular de la Secretària Autonòmica d'Autonomia Personal i Dependència.  
c) Vocalies:  
- La persona titular de la direcció general amb competència en matèria de majors.  
- La persona titular de la subdirecció general amb competència en matèria de majors.  
- Dos representants de la Federació Valenciana de Municipis i Províncies a designació d'esta.  
- Dos representants de les unions democràtiques de pensionistes amb àmbit a la Comunitat Valenciana a designació d'estes.  
- Dos representants del Consell Valencià de Persones Majors, designats per este entre els seus membres.  
2. La Secretaria correspondrà a una persona funcionària de la direcció general amb competència en matèria de majors a designació de la persona titular d'esta direcció general.  
  
Base quinta. Procediment d'actuació del jurat  
1. El jurat serà convocat per la Presidència, i podrà reunir-se totes les vegades que calga.  
2. Per a la constitució vàlida del jurat hauran d'estar presents les persones titulars de la Presidència i de la Secretaria, o les qui, si pertoca, les substituïsquen i la meitat més un de la resta de membres.  
3. Els acords del jurat s'adoptaran per majoria i, en cas d'empat, la persona titular de la Presidència tindrà vot de qualitat.  
4. El jurat podrà declarar desertes totes o algunes de les modalitats convocades, i no podran declarar-se compartides.  
Amb caràcter excepcional, i només en el cas que en les persones candidates no premiades concórreguen mèrits especials que les facen creditores de distinció, el jurat podrà atorgar mencions especials.  
5. Correspon a la Secretaria del jurat estendre una acta de les sessions  
6. El funcionament i règim intern del jurat serà l'establit per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. El jurat seleccionarà les candidatures triades per a cada una de les modalitats.  
  
Base sexta. Concessió i entrega de premis  
1. Els Premis del Major de la Comunitat Valenciana es concediran mitjançant una resolució de la persona titular de la Conselleria de Benestar Social, en vista de la proposta motivada formulada pel jurat.  
2. L'entrega dels Premis del Major de la Comunitat Valenciana la realitzarà en un acte públic la persona titular de la Conselleria de Benestar Social, al lloc i la data que es designe oportunament, i s'atorgarà un guardó commemoratiu.  
3. Estos premis tindran caràcter exclusivament honorífic i no generaran cap dret econòmic.


Còpia Permalink ELI